Paasonvuori

Paasonvuori, Paassonvuori, Paussunvuori tai Paasonlinna on rautakautinen muinaislinna, joka sijaitsee Sortavalassa, Karjalassa. 

Muinaislinna on ollut käytössä jo viikinkiaikana ja tuhoutunut tulipalossa 1200-luvulla, minkä jälkeen se on autioitunut. Se sijaitsee 74 metriä merenpinnan yläpuolella ja on yksi Karjalan korkeimmilla sijainneista muinaislinnoista. Muinaislinnan matalahkot vallin jäänteet ovat maasta ja pienenpuoleisista kivistä tehdyt ja niissä on ollut mahdollisesti kaksi porttia. Paasonvuorelta tunnetaan kuuden tai seitsemän asumuksen perustukset, joista osa on ollut kiviperusteisia. Rakennukset ovat olleet pinta-alaltaan noin 40–48 m². Rakennusten tulisija on sijainnut joko niiden keskellä tai lähellä pohjois- tai eteläseinää. Paikalta on löydetty myös ahjon jäänteet ja muuta sepän pajaan viittaavaa esineistöä, kuten talttoja ja langanvetorauta. Löytöaineistoissa on myös miekan ponsi sekä nuolen- ja keihäänkärkiä. Runsas ja monipuolinen löytöaineisto kertoo asukkaiden harjoittaneen maanviljelyä, metsästystä ja kalastusta sekä valmistaneet saviastioita ja rautaa itse.

 Lähteet 

Luokka:Luovutetun Karjalan muinaislinnat‎
Luokka:Sortavala